khistorydata/jeongjo-sjw-relations huggingface dataset:
정조 10년
獻納呂萬永啓曰。臣愚迷謭劣。本不合於淸朝耳目之任。而亞諫除命。忽下於待罪宗正之日。署坐有命。庚牌儼臨。他下假顧。章遑出肅。而納言新命。又下於此除。臣旣添亞諫。則勢難仍冒於納言。請命遞斥臣職。答曰。依啓。
정조 10년
持平李羽晉。副校理金履翼。正言嚴思憲啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢物故罪人龜柱徒流案爻周之命。其妻子。竝令絶島散配。答三司曰。不允。末端事。如是爭執。何以仰慰。下款散配事。若停止。則上款爻周事。卽當依啓。爲伸公議。此意亦已仰奏慈殿。爾等聞此敎。若不卽改措語。是使予不得仰慰。寧有如許事理乎。爾等知悉。明日則無待牌招。待開門入來傳啓。
정조 10년
持平李羽晉。正言嚴思憲啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李硯源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆。易種養禍之患。請亟寢煥億島配之命。仍令王俯。加刑得情。快施王章。請正刑罪人福榮。亟令王府。快施孥戮之典。請令王府。夏賊之親屬奴傔及連伊夫妻。竝嚴加鞫問。亟寢夏賊子女。待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
持平李羽晉啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。請機張縣竄配罪人李東馨。亟令王府。設鞫嚴問。新除授執義兪彦脩。時在京畿永平地。掌令韓宗纘。時在忠淸道瑞山地。請竝斯速乘馹上來事下諭。答府曰。不允。李東馨事。次對日筵敎。想已傳布。拿覆。豈待傳啓。今則可謂究竟。當觀朝象處分。爾等更待處分。下諭事。依啓。
정조 10년
正言嚴思憲啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣爲奴罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請機張縣竄配罪人李東馨。亟令王府。設鞫得情。答院曰。不允。李東馨事。已諭府啓。此非不允者。惟觀朝象處之。爾等以待處分。
정조 10년
錦城尉朴明源疏曰。伏以。難淹者時。難測者理。自文孝世子虞卒之畢。謹計月朔。指已再僂矣。忍見時序之嬗變。忽復秋享之奄過。臣民之冤號崩迫。去益如新。伏惟我殿下。徹夜親將。勞動旣多。撫時疚懷。觸境難抑。不知之中。必致傷損之節。區區憂慮之忱。曷有其極。臣於魂宮。職掌內事。有不敢泯默者。謹此仰陳焉。當初殯宮別單修正入啓時。自該曹。一據壬申謄錄。而謄錄中。最後一段冊張。不入於書啓中。故伊時享官等。招問該曹吏。則以爲忽忙中。未及照檢。以致一張見漏於修啓中云。取考其成冊。則昭然載錄。其所漏者。卽十一名雇立也。各所雇立有無。無甚大段關係。而至於典祀廳雇立二名。安香廳雇立二名。則所重自別。決不可一時暫曠。而無人守護。虛疏莫甚。非但目下所見之爲苟簡。若有儻來不虞生頉之患。則其爲惶悶。當如何哉。此係萬萬不得已之事。故自享官所。往復該堂。以爲警咳筵席矣。臣伏見前該郞李羽晉。以壬申別單中。所無陳白。有擧條下者。若非前例所在。則臣何必以些少雇立之事。往復該曹。至於煩達乎。自是已例之所有。而所重亦係典祀。故不敢不仰陳委折。以俟處分焉。仍伏念臣蒲柳之質。早衰。犬馬之疾。轉痼。素患痺眩與泄痢。逐年層加。無時輒發。老憊日甚。病氣日肆。自今夏秋之交。種種諸症。漸就危惡。痺眩之劇。間成昏仆。泄痢之度。化爲血水。今於享班駿奔之列。淸齋肅穆之地。顧此醜穢之疾。無異犯染。拜跪之際。恐致失措。臣於病中。如添一病。玆敢冒萬死仰籲於天地父母之前。伏乞聖慈。俯賜矜憐。亟許變通。仍治臣瀆擾之罪。以肅朝綱。以安私分焉。答曰。省疏具悉卿懇。軍丁事。令該曹。草記稟處。享官事。當令變通。卿其安心調理。仍傳曰。此批答。遣史官傳諭。
정조 10년
慶尙監司金尙集疏曰。伏以。居諸迅駛。我文孝世子。玄隧永閟。月朔又改。仰惟大聖人達觀心想。必抑情理遣。而止慈之懷。觸境如新。玉體不瑕有損。臣每登前席。恭瞻黼座。切不勝憂慮之忱。仍伏念藩屛。重寄也。嶺臬。極務也。今玆新命。奚爲而及於臣哉。噫。臣之不才無能。臣自知之。姿性則鈍滯。年紀則衰邁。投置閑散。乃分之宜。不自意近年以來。謬蒙我殿下罔極之洪造。節次陶鎔。曲費造化。尋常除遷。輒軫聖念。恩勤眷顧之私。殆若慈父之於稚子。點檢一身。髮毛皆賜。臣非木石。寧不知感。每中夜反省。怵惕惝怳。以聖上則哲之明。奚取於無用一賤臣。而甄拔之至此也。中心銘鏤。蹈赴猶甘。況玆新除。官榮祿厚。人所共艶。臣豈敢爲飭讓之計。而第念本道幅員之廣。視他路尤重。簿書之繁氄。獄訟之滋煩。雖使剛核綜鍊者居之。猶懼難濟。矧今災荒溢目。民憂熏心。累萬命濟活之策。七十州彈壓之任。以臣旣衰之精力。素乏之才具。其何以猒然承當。紓一路庚癸之急。體九重乙丙之憂哉。今若不量而入。終致僨誤後已。則是臣殫竭自效之願。適足爲孤負之歸。此臣所以參倚反復。不敢遽膺者也。昨日祗肅。雖緣飭敎。因仍冒赴。斷無是理。玆將由中之懇。猥瀆體下之聽。伏乞聖慈。俯垂諒察。亟許鐫免。回授可堪之人。以幸公私。不勝大願。答曰。省疏具悉。行部在郞。速往欽哉。
정조 10년
同敦寧鄭述祚疏曰。伏以。臣民無祿。我文孝世子。奄棄賓僚。日月迅駛。玄隧永閉。萬年之業。無所係望。四重之謠。便作哀號。彼蒼者天。胡寧忍此。恭惟我先大王深仁聖德。銘在心肝。百世有於戱之思。亦惟我殿下隆恩至澤。浹于飢髓。八域均愛戴之誠。理無往而不復。天亦爲之悔禍。至誠之道。可以孚格於神明。斯百之慶固應。取必於方來。而奈此觸目而無非陳迹。興懷而怳如夢境。達觀之量。外雖寬譬。止慈之情。內必疚傷。彼蒼者天。胡寧忍此。第伏念逆理之慼。聖人之所不免。投遺之艱。帝王之所自勉。古人所謂陛下雖自輕。奈宗社太后。何者。正準備語也。區區下情。每中夜起立。北望稽首。只冀吾王之庶幾無疾病而已。凡今北面於殿下之廷者。蓋莫不同然。此固人情天理之常。而如臣不肖。實有百倍於他人者。顧臣疏逖之蹤也。蔑劣之品也。特以一日侍講之微勞。記念於二十年之久。前後恩榮。雖貴戚大臣。所未嘗得之者。而偏萃一身。頂蹤毛髮。莫非造化。臣於前年九月九日公退歸家。與兄弟子孫。聚首相告曰。聖恩如山如海。爲吾之子孫者。當以賤臣之事殿下事邸下。又當以事邸下者。事邸下之子孫。以爲一分塵刹之報。相與飮泣。誓死靡他。而昊天不吊。禍變罔極。百身莫續。萬事歸空。只恨不自先死。以效褥蟻之忱。況今九秋復回。萬物皆熟。追推曩事。寸腸欲裂。豈復有飄纓結綬。重入脩門之念哉。日前摠管除命。出於夢想之外。深夜倉卒。召牌儼辱。逖違之餘。推一覲耿光是急。不得不黽勉出肅。而敦府新銜。又復踵臨。種種恩私。益切惶感。第臣本無敦寧。格例有拘。旣阻進身之路。疾病長痼。又無宿衛之勢。適値齊日。號籲路絶。今始露章自列。伏乞聖明。特賜諒察。將臣本兼兩任。竝許鐫改。以存公格。以安私分。不勝萬幸。答曰。省疏具悉。卿心予亦諒之。疏辭下該曹稟處。
정조 10년
吏曹啓目粘連。啓下是白有亦。觀此同敦寧鄭述祚上疏。則以爲臣本無敦寧。格例有拘。亟許鐫改亦爲白有臥乎所。旣無敦寧。則似當許遞是白乎矣。宰臣所帶。遞仍當否。臣曹自下不敢擅便。上裁。何如。啓。依回。啓施行爲良如敎。
정조 10년
大司諫宋鍈疏曰。伏以。仁天不佑。前星奄晦。流光迅邁。玄隧永閟。臣民痛冤。去益靡逮。伏惟我殿下以止慈之情。遭無涯之慼。聖工雖存於觀理。疚懷易致於損和。臣不任區區憂迫之至。仍伏念臣於見職。屢叨蔑效。居常愧懼。何敢爲有除輒膺之計。而迺者除命。忽下於屛伏松楸之日。得接邸報。親祭有命。義重陪班。力疾促歸。數日奔走。不過爲情禮之粗伸。而所患泄痢。一倍添劇。腹痛滋甚。叫苦難耐。以此病狀。束帶供職。其道末由。且臣又有情勢之難安者。再昨回鑾之路。卽有次對之命。而臣身在班行。未及聞知。解嚴之後。直歸私次。職忝長官。旣已冒出。而莫重賓筵。無端不參。進退郞當。人將謂何。瞿然惶恧。靡所容措。天牌儼臨。趨承無路。隨詣陳章。仰請威罰。伏乞聖明。俯垂諒察。亟削臣職。仍治臣罪。以安微分。俾便調治焉。臣方自引之不暇。何敢贅及他說。而憂慨之至。略此附陳焉。噫嘻。痛矣。議藥諸醫等。罪關宗社。痛結神人。以擧國冤憤之情。有兩司迭發之論。迄至五朔。始蒙一兪。而曾未一宿。旋寢成命。挺楫罪止酌配。餘凶尙自晏然。典刑之乖謬。命令之顚倒。是豈群下所望於聖明者乎。苟使三醫之罪。容有一分參恕之端。則臣豈忍復提此說。重戚我聖心哉。嗚呼。此輩情跡之陰憯。不可不一番窮覈。負犯之貫盈。眞所謂萬戮猶輕。而乃以內言宣洩之罪。只施元惡竄配之典。本犯當律。終不得施。其可以伸公議而洩輿憤乎。伏乞依前批旨。亟命設鞫正法焉。至若龜賊。是何等極逆也。共戴一天。旣顯戮之未施。假息幾年。竟陰誅之先及。國人之憤惋。已無可言。而何殿下終始涵貸。屈法伸恩。至有徒流案爻周之命。臣固知聖意之出於仰慰。而此賊之罪。固當丹書鐵案。昭載不刊。以爲千百載亂賊之懼。豈可以其身之徑斃。而竝與其罪名而除之哉。臣竊恐自玆以往。凶醜無所畏懲。倫彝因以斁絶。豈不大可寒心哉。亦願亟收前命。夬允群請。使刑情得正焉。答曰。省疏具悉。諸批已悉諭。爾其勿辭察職。
정조 10년
丙午八月二十三日卯時。上御重熙堂。禮房承旨入侍時。右副承旨徐龍輔。假注書金祖淳。記事官李崑秀尹行任。檢校直閣徐鼎修。以次進伏訖。上曰。臺諫闕記及前望入之。賤臣承命持入。上落點訖。下敎曰。新除授臺諫竝出牌。賤臣承命出傳。上曰。在外玉堂許遞。與未差之代。前望單子入之。出榻敎賤臣承命出傳。持前望入伏。上落點訖。命書傳敎曰。三司前望點下中。罷散人員。竝敍用。仍命退。諸臣以次退出。
정조 10년
丙午八月二十三日申時。上御重熙堂。同副承旨入侍侍。同副承旨洪義榮。假注書金祖淳。記注官承膺祚金健修。以次進伏訖。上曰。禮房承旨及下番翰林入侍。賤臣承命出。與右副承旨徐龍輔。記事官尹行任偕入進伏。上曰。今日上注書省記。命書傳敎曰。畿伯旣親承筵敎。更不必合符。禁辟軍。依例除標信。出用事。分付守摠兩營。又命書傳敎曰。摠管中。時帶亞將人。軍門兼任改差。勿拘外任。擬入。上曰。未下直守令。一司除署經。出榻敎上曰。承旨前望單子入之。待下批牌招察任。出榻敎命書榻敎曰。副摠管前望單子入之。命書傳敎曰。錦城尉兼帶享官許遞。命退。諸臣以次退出。
정조 10년
行都承旨沈豐之坐。行左承旨具明謙坐。行右承旨黃昇源坐。左副承旨李祖承坐。右副承旨徐龍輔坐直。同副承旨洪義榮坐直。注書金孝建病一員未差。假注書李相璜仕金祖淳仕直。事變假注書未差。
정조 10년
洪義榮啓曰。今二十一日還宮時。衛外擊錚人捧供啓目。已過二日之限。而尙不修啓。當該刑曹堂上。依定式推考警責。何如。傳曰。允。
정조 10년
沈豐之啓曰。同義禁金峙默。除拜後過三日。不爲出肅。依定式推考警責。仍爲牌招察任。何如。傳曰。允。
정조 10년
具明謙啓曰。禁衛營將官來言。今日本營軍兵。日次私習云矣。敢啓。傳曰。後日次爲之。
정조 10년
具明謙啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 10년
以京畿監司狀啓。撤巡復命事。傳于沈豐之曰。何必復命。自巡到所。除朝辭。直向支勅所。前進事。回諭。
정조 10년
傳于徐龍輔曰。禮曹判書館伴迎接都監堂上來待。
정조 10년
徐龍輔啓曰。迎接都監堂上鄭一祥。館伴李性源。禮曹判書李在簡。依下敎來待矣。傳曰。入侍。
정조 10년
以應校申耆。校理尹致性。副校理沈晉賢。副修撰趙弘鎭洪義浩牌不進罷職傳旨。傳于黃昇源曰。只推。
정조 10년
傳于李祖承曰。左副承旨與提調入侍。
정조 10년
兵曹口傳政事。僉知單李仁秀。訓鍊副正單鄭學畊。主簿單任聖說。
정조 10년
以慶尙監司狀啓。各軍門各衙門身貢布。錢木間。從民願捧上事。傳于沈豐之曰。依狀啓施行。令廟堂卽爲行會。
정조 10년
傳于具明謙曰。同副承旨與驪州牧使。鐵原府使入侍。
정조 10년
備忘記。鐵原府使趙時俊下直。長弓一張。長箭一部。片箭一部。筒兒一箇賜給。
정조 10년
徐龍輔。以禮曹言啓曰。勅使前下送儀註中。香字落漏事。筵退後。取見臣曹所在儀註草本。則香字。果爲落書矣。臣實有不審之失。惶恐待罪之意。敢啓。傳曰。不善照檢。致此遺漏。貽羞彼人。大矣。卿等難免重勘。而見今支勅當前。此時遞易。在所當念。前判書尹蓍東爲先越俸三等。卿則除拜。雖在成出之後。査對亦無已行之例。而不可全然無警。令政院。推考捧傳旨矣。
정조 10년
洪義營。以兵曹言啓曰。錦城尉朴明源上疏批旨內。軍事。令該曹草記稟處事。命下矣。取考各年別單。則丙申年則有香廳典祀廳宗室房忠義房等。雇立谷二名名色。辛未壬申丁丑年則無之。而本曹雇立成冊中。有追後磨鍊者。故前日次對時。臣果以此陳達。而前郞廳李羽晉。以玉堂入侍。因下問。有所仰對矣。今此享官所請典祀廳安香廳雇軍各二名之不可闕立。事體誠然。前例亦如此。此二處四名段。依所請許施行。何如。傳曰。允。
정조 10년
洪義榮。以義禁府言啓曰。慶尙監司鄭昌順狀啓據。刑曹粘目內。延日前縣監朴挺玉。移本府處之事。允下矣。朴挺玉時在任所云。依例發遣府羅將。拿來。何如。傳曰。待待命拿囚。
정조 10년
洪義榮。以義禁府言啓曰。黃海監司嚴思晩狀啓據。刑曹粘目內。殷栗前縣監李鼎烈。移本府處之事。允下矣。李鼎烈時在任所云。依例發遣府羅將。拿來。何如。傳曰。待待命拿囚。
정조 10년
丙午八月二十四日午時。上御重熙堂。左副承旨與提調。持湯劑入侍時。左副承旨李祖承。假注書金祖淳。記事官李崑秀尹行任。提調徐有隣。以次進伏訖。上曰。湯劑入之。醫官則退去。命書傳敎曰。支勅當前。此時守令遞易。可悶。喬桐前府使南憲喆仍任。又命書傳敎曰。臺臣詣臺云。而今日適値齋日。合啓以所懷爲之事。分付。又命書傳敎曰。昭晣備至。分義爲重。三日懸牌。無意承膺。國體所在。極爲未安。一任其逡巡。相持度日。將無進身之期。警飭之擧。不容但已。備局有司堂上趙時俊。鐵原府使除授。當日辭朝。時任府使。遞付京職。命書榻敎曰。進御加減養胃湯。自明日停止。命書傳敎曰。右承旨馳詣懿陵。奉審摘奸以來。命退。諸臣以次退出。
정조 10년
丙午八月二十四日午時。上御誠正閣。都承旨與館伴戶禮判入侍時。行都承旨沈豐之。假注書李相璜。記注官金健修。記事官尹行任。館伴李性源。戶曹判書鄭一祥。禮曹判書李在簡。以次進伏訖。上曰。賜祭時。執幣奠幣。勅使皆當爲之乎。在簡曰。執幣則執事當爲之。而奠弊則勅使似當爲之矣。儀注若推見通官持去本。則似可知之矣。上曰。連見副勅詩律。可謂合作矣。性源曰。勅使今番。設或有送詩要和之擧。此時異於他時。辭退。似好矣。上曰。然矣。敎于一祥曰。鑄錢。何當爲之乎。一祥曰。臣於此等事。素生疏。恐有僨誤之慮矣。上曰。訓將則以含錫之不足爲頉。卿又無意擔當。將於何時鑄錢乎。此胡大事。而互相推諉。至今延拖。論以紀綱。亦涉未安。卿須極力擔承。速爲鑄出。可也。性源曰。取考甲辰迎勅謄錄。則自郊外至城內。三軍門守摠兩營龍虎營。防護環衛禁雜人。諸般軍兵。合爲二千餘矣。此係軍兵去就。而臣意則諸般軍兵。雖未滿此數。防護等節。似無不足之慮。故敢此仰達矣。上曰。在前郊館迎勅時。只以先後廂軍兵。優數磨鍊。排立於布帳外。甲辰年則特以勅行出來之間。久或有疎漏之事。量減後廂。別立把守。外面觀之。無異疊役。纔以此事。有下敎於日前賓筵時。今番則去甲辰屬耳。擧行必當練熟。各營加立把守。竝除之。令兵曹依例以何營隨駕。取稟。待批下。後廂軍除出。權留龍亭。及勅行過後罷陣。大駕先還時。除出先廂二哨。爲後廂事。分付。因此思之。館所把守軍卒。雖給雇價。數多則不緊。依筵奏。務從減省。可也。在簡曰。勅行時下送儀注。自臣曹。成出草儀注啓下後。送于槐院。使之繕寫。直付禁軍。騎撥下送。自是前例。而初不詳準。致有今番落字之擧。事之疎忽。莫此爲甚。此後則草儀注成出啓下後。槐院公事提調。與當該禮堂。眼同査對後下送。恐合事宜。以此定式施行。何如。上曰。依爲之。性源曰。在前諭祭時。勅使齎來祭幣等物。例爲先送都監。故疋緞銀子則移送戶曹。銀壺銀爵檀香及白緞一疋。則移送祭所矣。今亦依此例移送。而上勅言內。焚帛當用白絹。今番則祭品加倍。二疋爲宜云。焚帛疋數。不可不稟定後擧行。故敢此仰達矣。上曰。勅行到弘濟院後。令儐臣知委任譯。指一停當後。磨鍊。可也。性源曰。諭祭祭物。謹依前例。磨鍊啓下。而卽見諭祭所郞廳所報。則果品中。乾杮則新品節早。生栗則去皮久排。其色易變。乾杮代。請用紅杮。生栗代。請用葡萄矣。取考謄錄。則或有隨時換改之例。今亦依此代用。何如。上曰。依爲之。命退。諸臣以次退出。
정조 10년
丙午八月二十四日酉時。上御重熙堂。同副承旨與驪州牧使。鐵原府使入侍時。同副承旨洪義榮。假注書金祖淳。記事官李崑秀尹行任。驪州牧使李文源。鐵原府使趙時俊。以次進伏訖。上曰。役事已畢云。補土之處。與原地。何如。文源曰。若欲如原地。則不無後慮。故魚鱗築石。疏出水道。比原地差低矣。上曰。軍丁。無不足之嘆耶。文源曰。鍊戎臺軍下來。故用之矣。上曰。皆給價使用乎。文源曰。雇價外。加給回還時糧米矣。上曰。俄下補土所別單。還爲持入。賤臣承命出。持入進伏。上曰。右副承旨入侍。賤臣承命出。與右副承旨徐龍輔。偕入進伏。文源及時俊。已退出矣。命書傳敎曰。今番寧陵補土時。鍊戎臺赴役軍人等。令該廳考例。分給米斗後。草記。又命書傳敎曰。寧陵輔土時。監董堂上李文源。半熟馬一疋賜給。陵官令鄭國仁。參奉金履脩。竝陞敍。相地官具聖元。兒馬一疋賜給。別看役具善亨。陞敍。看役將校等。各內下筒介一部賜給。奏時官。上弦弓一張賜給。土校。加資。守僕等。帖加成給。色吏工匠等。令該曹米布從優施賞。以兵曹。何營隨駕留陣。取稟草記。命書傳敎曰。訓局爲先廂。步軍入哨隨駕。馬兵哨數。依甲辰例爲之。御營廳爲後廂。步軍全數磨鍊。禁營出番軍三哨。亦屬後廂。陣騎士隨駕置之。留陣禁營。率訓局步軍二哨爲之。命退。諸臣以次退出。
정조 10년
行都承旨沈豐之坐。行左承旨具明謙坐。行右承旨黃昇源坐直。左副承旨李祖承坐直。右副承旨徐龍輔坐。同副承旨洪義榮坐。注書金孝建病一員未差。假注書李相璜仕金祖淳仕。事變假注書申光岳在外。
정조 10년
沈豐之啓曰。卽伏見遠接使黃海監司狀啓。則勅行時。黃州問安一節。公然廢閣矣。宴享旣已除減。迎慰使雖在停免之中。黃州問安使則從前勅行。未嘗或闕。便成事例。所當以迎慰使之來待。其問安使稱號。使之問安。而謂無朝家知委。無端廢閣者。誠未可曉。當初御帖之不能審量度數。經先齎奉上來。遠接使及問禮官。俱有所失。海西道臣之徒拘迎慰名號。不爲推移擧行。亦極疎忽。若使接待。所關不輕。而按例之事。若是錯誤。揆以事禮。不可無警。遠接使金華鎭。問禮官金履翼。竝從重推考。仍令延接都監。査問委折於該監司處。問安使則以道內秩高守令差定。御帖一度。卽令禁軍齎奉。罔夜騎撥下送。以爲及時擧行之地。何如。傳曰。允。
정조 10년
具明謙啓曰。備邊司郞廳來言。今日賓廳日次。而國忌正日相値。不得來會云矣。敢啓。傳曰。知道。
정조 10년
事變假注書李貞運改差。代申光岳爲事變假注書。
정조 10년
傳于徐龍輔曰。館伴入侍。
정조 10년
備忘記。觀此狀辭。安岳邑吏所爲。萬萬痛駭。潛買飯俸。已非狼藉。犯手之事。況腰佩錢貨。尤係邦禁。發覺之後。圖買之邑吏。和應之通事。不可以奸計未成。一毫容貸。所當卽其地方梟示。而與受之跡。宜先究覈。然後待伴送使下去時處決。亦未晩。卽令廟堂。嚴飭監司處。如或仍囚兵營。則依狀請。令兵使親執擧行。一道之事。道伯無不主管。朝家處分。自道伯始。黃海監司嚴思晩。過勅行後。拿問處之。事出副勅房。而安岳邑。副勅支應官也。罪在安岳郡。而圖買是安岳邑吏也。又兼內禁亂官該郡守金魯永。依狀請罷黜後拿問。別樣嚴勘。而其代。政官待明朝。牌招開政擇差。待下批。當日辭朝下送。其他守令則名雖護行將。而渠免捉納官。雖本地方。而所管上勅。且許多守令之一時遞易。民邑之弊。不可不念。與都差使員拿問。以爲區別勘處之地。至於卿則奉命之夕。筵敎何等申複。而不能隨事提飭。有此駭擧。爲先越俸三等。此後惕念擧行。無或更犯重憲事。回諭于遠接使。
정조 10년
李祖承。以兵曹言啓曰。來九月初三日。大駕詣慕華館迎勅時。以何營軍兵留陣。而禁軍及馬步軍。幾番幾哨磨鍊乎。敢稟。傳曰。訓局爲先廂。步軍入哨隨駕。馬兵哨數。依甲辰例爲之。御營廳爲後廂。步軍全數磨鍊。禁營出番軍三哨。亦屬後廂。陣騎士隨駕置之。留陣禁營。卒訓局步軍二哨爲之。
정조 10년
李祖承。以兵曹言啓曰。來九月十月。當上番騎兵二百五十名。依定式本曹點考後。仍令該曹。襦衣題給之意。敢啓。傳曰。知道。
정조 10년
具明謙。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 10년
沈豐之。以忠勳府言啓曰。本府書寫忠義衛黃翼輔有頉。代嫡長忠義衛姜致周差下。依例以假郞廳稱號。何如。傳曰。允。
정조 10년
具明謙。以摠戎聽言啓曰。今番寧陵補土時。鍊戎臺赴役軍。令該廳考例。分給米斗後。草記事。命下矣。赴役軍三十名處。各米一斗分給之意。敢啓。傳曰。知道。
정조 10년
洪義榮。以刑曹言啓曰。因迎接都監草記。假稱陪持金好明張仁範等。照法勘處事。命下矣。取考律文。則大明律軍政條有曰。凡在外奏本。不速奏聞者。杖一百。大典通編戶籍條有曰。役姓名不以實者。杖一百徒三年。名例云。二罪俱發。以重者論。依此律。從重論。金好明慶尙道尙州牧。張仁範全羅道臨陂縣。竝定配所。過齋後。各決杖一百。卽爲押送之意。敢啓。傳曰。知道。
정조 10년
敎慶尙監司金尙集書。王若曰。方岳之責最重。必揀通才。嶺海之務甚殷。尤須衆望。宜體中心之簡。庶寬南顧之憂。念我東韓之重藩。實是新羅之舊域。幅員二千里之廣。烟大相連。大少七十州之多。簡轂攸係。山襟水帶。從古稱荊雍之饒。戶禮家詩。至今有鄒魯之俗。魚鹽箭竹。貢賦之資賴不輕。財穀甲兵。國家之倚仗甚大。第緣衆瘼之已痼。最難一路之旬宣。海邑軫賙民之謨。憫棠粟之漸罄。萊館重交隣之道。奈蔘路之難防。今欲得人共理。固知舍卿其誰。惟卿。愿慤其姿。詳謹之譽。金華邇列。荷先朝奬拔之恩。玉筍崇班。餘古家風儀之美。東藩著績。旣體懷保之衷。京兆理繁。尤盡綜核之政。肆予心委畀者。久矣。顧今日僉謀亦同。玆授卿以慶尙道觀察使兼兵馬水軍節度使都巡察使大丘都護府使。卿其祗服寵章。克宣德意。自六卿出補。非欲輟嚴廊之籌。伊四方爰諮。蓋必待盤錯之器。非公正。不足以旌別淑慝。惟淸嚴。乃所以黜陟幽明。先敷陽春之仁。察民情而無隱。亦備陰雨之戒。俾夷俗而服威。凡厥稟裁。自有典憲之舊。庸是加勉。庶弛宵旰之憂。於戱。丹陛暫違。應切戀君之夢。朱墟徧歷。毋忽蘇民之謨。往惟欽哉。行且召矣。故玆敎示。想宜知悉。知製敎金履翼製進丙午八月二十五日巳時。上御重熙堂。禮房承旨與館伴入侍時。右副承旨徐龍輔。假注書金祖淳。記事官李崑秀尹行任。館伴李性源。以次進伏訖。上曰。提調入侍。賤臣承命出。與藥房提調徐有隣偕入進伏。性源曰。勅行到黃州後。別問安一節。無端闕禮。雖未到中間委折之如何。而取見政院置簿冊子。則谷山縣監安岳郡守漢城右尹。假銜實預差差定有旨。閏七月二十八日。下送於黃海監司處。而該道臣有旨祗受狀啓。今月初六日入來。今此黃州止宿狀啓中。無朝家知委。不得擧行云者。誠莫曉何故。勅行之黃州迎慰或別問安。乃是古例。自朝家。設未及知委。遠接使及當該道臣。惟當按例擧行。以道內守令中。秩高者。權差問安。而今於有旨祗受之後。公然廢禮。接待之道。未免疎漏。遠接使及當該道臣。推考警責。勅行明日。當止宿葱秀站矣。今若差定迎慰使之趁明日往待於葱秀站。則似無窘急之慮矣。上曰。依爲之。別問安使。從當差送。而黃州迎慰使。雖過本地方。今下御帖。卽令所到處祗受後。依卿擧條擧行。當初闕禮委折。使之據實狀聞。可也。出擧條命退。請臣以次退出。
정조 10년
丙午八月二十五日未時。上御重熙堂。左承旨與兵曹郞廳入侍時。左承旨具明謙。假注書金祖淳。記事官李崑秀尹行任。兵曹佐郞柳文養。以次進伏訖。上曰。今此支勅各差備軍磨鍊記。視前例。減幾石耶。文養曰。爲八十餘名矣。上曰。分內贍禮賓軍。何不以防軍兼行乎。文養曰。甲辰年例。如此矣。上曰。日傘差備。不必別用他軍。以驛卒捧持。似好矣。文養曰。驛卒則無已例。故如此矣。上曰。譯官隨率及兒房首。不可不另加擇定。數亦減之。爲好矣。文養曰。隨率皆懸保入之。兒房首姑未派定矣。上曰。兒房首似無緊關。置之。何如。文養曰。舊例旣有此名色。猝難廢之矣。上曰。內差備則訓禁兩營主管。外差備則以三營門擧行。好矣。文養曰。有廳軍官代。訓局標下十名內。六名則減下。四名則置之矣。上曰。古則都監全當矣。甲辰年。始分定於禁御兩營。訓局亦爲除廢矣。文養曰。然矣。上曰。汝則旣帶兵曹郞廳。都監擧行外。禁諠等節。竝須着實爲之可矣。命退。諸臣以次退出。
정조 10년
丙午八月二十五日申時。上御重熙堂。左副承旨入侍時。左副承旨李祖承。假注書金祖淳。記事官李崑秀尹行任。以次進伏訖。上曰。領敦寧之病勢。何如云耶。祖承曰。聞頗苦劇云矣。上曰。右承旨入侍。賤臣承命出。與行右承旨黃昇源偕入進伏。上命昇源。讀憲府鍊院緘辭數度。上曰。承旨持出。一一判付。可也。上曰。館伴來待云。入侍。賤臣承命出。與館伴李性源偕入進伏。上曰。卿何以來待耶。性源曰。卽者接見分撥。則有來待之命。故入來矣。上曰。初無來待之敎。分撥。何以書出耶。知入。賤臣承命出。還奏曰。朝者有來待之命。而未及書出。只令院隷往傳。俄者始爲書出。則都監待令書吏書出分撥云矣。性源曰。延勅時延接都監堂郞。例自迎恩門。始爲專當擧行。而自弘濟院至迎恩門。則其間防護禁雜人等節。主管無人。未免疎虞。臣意則摠戎廳。旣管漢北門近處。御營廳又當後廂。若自兩營。除出若干校卒。往復停當。分掌擧行。則似陟穩便。故敢此仰達矣。上曰。依爲之。出擧條命退。諸臣以次退出。
정조 10년
行都承旨沈豐之坐。行左承旨具明謙坐。行右承旨黃昇源坐。左副承旨李祖承坐直。右副承旨徐龍輔坐。同副承旨洪義榮坐直。注書金孝建仕一員未差。假注書金祖淳仕直。事變假注書朴瑞源仕。
정조 10년
事變假注書望。申光岳在外。代李鼎秉爲事變假注書。
정조 10년
事變假注書望。李鼎秉在外。代朴瑞源爲事變假注書。
정조 10년
傳于沈豐之曰。禮房承旨與提調入侍。
정조 10년
以吏曹參議李集斗牌不進罷職傳旨。傳于沈豐之曰。只推。
정조 10년
有政。吏批。判書兪彦鎬進。參判未差。參議李集斗進。行都承旨沈豐之進。以洪明浩爲大司諫。李思祚爲司諫。崔烜爲掌令。金光岳爲獻納。尹尙東爲戶曹參判。趙時偉爲右尹。柳知養爲宗簿正。李龜雲爲監察。李太亨爲東學敎授。金履翼爲西學敎授。尹㬦爲安岳郡守。喬桐府使南憲喆仍任事。承傳。權漢緯爲兵曹正郞。姜德恒爲禮曹正郞。鄭東杓爲顯陵令。李義肅爲禁府都事。申宅和爲宗簿主簿。
정조 10년
兵批。行判書李命植進。參判李在學病。參議柳誼入直進。參知李夔病。行左承旨具明謙進。以洪良浩爲都摠管。朴基正爲文兼。李厚培爲武兼。曺允大爲北評事。李允益爲西平浦萬戶。僉知單李洛崔光浩李相豐。護軍單任鏡泰權具明遠李東郁徐秉德。副司直單沈有鎭姜錫龜徐有鍊許晊李秀夏呂萬永。副司果單李庚運成德雨鄭來百柳畊趙雲祥。前郡守朴長瀗今加折衝。南漢寺刹倉舍城堞修繕時監董之功加資事。覆啓判下。閔亨默爲宣傳官。
정조 10년
傳于黃昇源曰。左副承旨入侍。
정조 10년
黃昇源。以承文院都提調意啓曰。行都承旨沈豐之。本院提調差下事。命下矣。依下敎。行都承旨沈豐之。本院提調差下之意。敢啓。傳曰。知道。
정조 10년
再政。沈原之爲翼陵令。黃仁煦爲司僕主簿。承文提調單沈豐之。
정조 10년
以全羅監司狀啓。各司各營上納軍保布。純錢代納事。傳于徐龍輔曰。嶺湖所已許施者。今何靳持。依狀請施行事。令廟堂卽爲行會。訓局保布。依嶺湖例。分數代捧事。一體分付。
정조 10년
以京畿監司狀啓。支勅時佩錢買飯俸之弊。各別嚴飭。別諭祗受事。傳于沈豐之曰。曉下別諭。亭午回啓。雖於在畿營者。猶未若是其神速。今番勅行。兩道撥路。稽忽無前。本道則如是勤勵。極爲嘉尙。此後勅行狀本。一例此狀本例。星火飛傳。無或有虧簣之歎事。令該都監。行會關西海西。撥便幻弄及遲滯勘罪委折。此亦中後錄下送。使之照此。惕念擧行。
정조 10년
以開城留守狀啓。齎奉御帖禁軍。中路得病。以本營將校。齎奉馳送于葱秀站事。傳于李祖承曰。向於牌文出來後。回咨齎去也。愆期往還。今又另擇齎送。而莫重御帖。中路替傳。近來禁軍紀律之掃地。可知。以是之故。時急傳命。非都監將校。則不得爲之。設置七百禁旅。將焉用哉。許多禁旅。貽羞大矣。該別將。從重推考。此後各番入直。擇置善騎幾人。以次下送。如是申飭之後。又復如前。別將。自兵曹草記處置事。定式施行。而留守擧行。甚爲周詳。待其祗受狀本上來。卽爲上送事。回諭。
정조 10년
兵曹口傳政事。白東俊爲守禦中軍。
정조 10년
沈豐之。以司饔院檢擧提調意啓曰。本廳茶禮習儀。今月二十七日。依例設行於館所之意。敢啓。傳曰。知道。
정조 10년
黃昇源。以備邊司言啓曰。頃因特敎。嶺南受災尤甚處還穀。先以代捧頒令。期令民情。恃此晏然事。措辭行會矣。卽見慶尙前監司鄭昌順狀啓。則以爲目今沿海災荒。殆甚於戊戌。不待分等。可知尤甚。其餘諸邑。姑待分等。分數許代。而面里分等。雖有朝禁。今年則一坪之內。災實判異。不可不商量區別。尤甚邑尤甚面折半。尤甚邑之次面。及之次邑尤甚面三分一。之次邑之次面及稍實邑尤甚面四分一。竝以精實穀。依準折代捧。待明秋還作本邑事。請令廟堂。稟旨。分付矣。道臣巡行。旣未遍歷。則一道內。災荒之不下於戊戌。雖未可知。沿海諸邑之畓失田稔。槪可推矣。前此代捧之命。不待陳請。先期布諭。寔出於察眉紓力之曠惠。而道臣之引例仰請。非但德意之對揚。必有分數之料量。些少出入。不必靳持。本道沿海尤甚邑尤甚面折半。尤甚邑之次面。之次邑尤甚面三分一。之次邑之次面。稍實邑尤甚面四分一代捧。竝依狀請施行。其餘諸邑。待分等時。分數狀請。更爲稟處。面里分等。卽是災歲均惠之政。況如今年穴農。行之誠便當。而必先稟啓於朝家。待回下擧行。法意有在。今此狀辭。亦知其有朝禁。而代穀之請。竝擧面里。其請雖施。其事宜警。慶尙前監司鄭昌順推考。何如。傳曰。允。依草記。卽爲行會。可也。
정조 10년
具明謙。以訓鍊都監言啓曰。都監軍兵。冬春奉足。錢木交給。然後造着其冬衣與軍服入直。庶免呼凍之患。行陣可無疲劣之歎。故雖當綿歉之歲。本局保布。不許純錢。法意有在。今番湖西道臣狀請。各營衙門。雖許純錢。至於訓局。則特許參半。實出爲軍情之德意。而今此嶺南道臣。又請從民願上納。湖西旣許參半。則其在各道均平之意。不可異同。今年諸道軍布。一依湖西例。尤甚邑外參半上納。俾無京外掣礙之弊事。預先行會。分付。何如。傳曰。允。嶺南綿歉。反有甚於湖西云。雖於參半代捧之處。尤甚面里。如有難捧者。令新嶺伯下去後。詳探民情。從願施行。可也。
정조 10년
洪義榮。以義禁府言啓曰。安岳前郡守金魯永拿問。別樣嚴勘事。傳旨。啓下矣。金魯永時在任所云。依例發遣府書吏交代後。拿來。何如。傳曰。允。
정조 10년
丙午八月二十六日巳時。上御重熙堂。右副承旨與提調入侍時。右副承旨徐龍輔。假注書金祖淳。記事官李崑秀尹行任。提調徐有隣。檢校直閣徐鼎修。以次進仕訖。上曰。昨夕海伯狀啓。見之乎。安岳官吏事。誠爲駭痛矣。有隣曰。臣亦聞之。而不勝驚駭矣。上曰。安岳爲副勅支應官。又兼內禁亂官。則尤何可如是乎。有隣曰。然矣。上曰。兵曹郞廳。以時仕人擬入。宣傳官陞六之代。亦爲差出。賤臣承命出傳。上曰。政望催促受入。賤臣承命。出持政望入伏。上落點訖。命書榻敎曰。惠慶宮進服調中歸脾湯五貼劑入。仍命退。諸臣以次退出。
정조 10년
丙午八月二十六日申時。上御重熙堂。左副承旨入侍時。左副承旨李祖承。假注書金祖淳。記事官李崑秀尹行任。以次退伏訖。上曰。都承旨方在何處。査問乎。祖承曰。坐司謁廳矣。上曰。寫字官皆入來乎。祖承曰。然矣。上曰。日前別監有闕。以一漢充定矣。俄聞司謁所報。則厥漢慫慂掌務寫字官。往見左相。稱以某漢。本以寫字廳前銜。誤入於別監之選云。至於左相分付司謁。使之除給云。寫字官輩。極可痛駭。厥漢之兄。方在別監。厥漢年又甚少。前銜之說。尤爲無狀。別監之選。不關於大臣。而此莫非寫字官欺罔大臣而然也。行任曰。然矣。上曰。此手本。出給都承旨。使之謄送於大臣。仍下手本一度。賤臣承命出傳。命退。諸臣以次退出。
정조 10년
行都承旨沈豐之坐。行左承旨具明謙坐直。右承旨李祖承坐。左副承旨徐龍輔病。右副承旨徐瀅修坐直。同副承旨洪義榮坐。注書金孝建仕一員未差。假注書金祖淳仕直。事變假注書朴瑞源仕。
정조 10년
沈豐之啓曰。右副承旨徐龍輔。今日不爲仕進。卽爲牌招。何如。傳曰。待明朝牌招。
정조 10년
洪義榮啓曰。臣以司饔院副提調。今日館所茶禮習儀時。進去之意。敢啓。傳曰。知道。
정조 10년
李祖承啓曰。來初一日。輪對日次矣。敢稟。傳曰。爲之。
정조 10년
承旨前望單子入之。徐瀅修落點。
정조 10년
兵曹參判前望單子入之。趙鼎鎭落點。
정조 10년
備忘記。南兵使申㬚下直。長弓一張。長箭一部。片前一部。筒兒一箇賜給。
정조 10년
以濟州牧使狀啓。烏賊魚過限封進。而品甚薄劣。色亦不潤。惶恐待罪事。傳于徐瀅修曰。勿待罪事。回諭。
정조 10년
以應敎申耆。副校理沈晉賢。副修撰洪義浩牌不進罷職傳旨。傳于徐瀅修曰。只推。
정조 10년
沈豐之。以弘文館言啓曰。應敎申耆。校理尹致性。副校理沈晉賢。副修撰趙弘鎭洪義浩。旣有只推之命。竝卽牌招察任。何如。傳曰。允。
정조 10년
徐瀅修。以奉常寺都提調提調意啓曰。今此諭祭所監造官。本寺正李敏采。分差擧行。而祭品封進。在於明日矣。以其母病。猝地危重。勢難離捨仕進。莫重祭品監造之任。不可移劃他員。而封進日字。亦已迫頭。參以事勢。不可不卽速變通。俾無臨時窘急之弊。本寺正李敏采本職改差。其代口傳差出。以爲趁期擧行之地。何如。傳曰。允。
정조 10년
吏曹口傳政事。以李壽咸爲奉常寺正。
정조 10년
具明謙。以摠戎廳言啓曰。本廳左部千摠李鉉重。身病猝重。勢難察任。改差。何如。傳曰。允。
정조 10년
具明謙。以刑曹言啓曰。卽接承文院移文。則寫字官金世澤爲其妻娚白弘奎之被抄別監。特敎差定。已過數日之後。敢生謀免之計。假稱寫字官前御。圖囑司謁。往來周旋。萬萬痛駭。照律重繩云矣。取考律文。則大明律詐僞條有曰。詐不以實者。杖一百徒三年。同律囑託公事條有曰。若爲親屬囑託者。加本罪一等。依此律。金世澤決杖一百後。全羅道光陽縣流二千里定配。卽爲押送之意。敢啓。傳曰。知道。
정조 10년
義禁府啓目。西部奉事李明誠。南部奉事李春英等。原情云云。傳旨內辭緣。泛稱遲晩。竝只刑推得情。何如。判付啓。除刑推議處爲良如敎。又啓目。出身崔昌祿原情云云。問目內辭緣。泛稱遲晩。刑推得情。何如。判付啓。除刑推議處爲良如敎。
정조 10년
持平李羽晉。副應敎趙濟魯。校理成種仁。副校理金履翼。正言嚴思憲。修撰金啓洛啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。噫嘻。痛矣。龜柱窮天極地之罪。可勝誅哉。其三大罪案。俱是人臣之極罪。有一於此。固不容於覆載之間。況兼此數者。而其他負犯情節。萬萬叵測。又不可以一二數者乎。禍萌潛滋而龜賊爲之胚胎。亂逆層生而龜賊爲之窩窟。此實王法之所必討。國人之所必誅。而九年戴頭之喘。自海移陸。三司沬血之請。乍允旋寢。以致顯戮未加。陰誅先及。終使偃處善地。臥斃牖下。刑政之乖謬。神人之憤惋。已無可言。而不意玆者。罪名爻周之命。反示屈法伸恩之意。國無法則已。古今天下。寧有凶如此賊。逆如此賊。而生而旣失藁街之戮。斃而反加疏滌之典乎。春秋討逆之法。雖在其枯骸朽骨之後。尙寓乎言語文字之間。誠以歐刀之戮。縱未及加身。筆法之嚴。有足以懼心。今若以凶身之旣斃。竝與其罪名而沒之。則刑章之壞。益無餘地。亂逆之徒。尤無懲畏。方來之憂。有不可勝言。思之及此。寧不痛心。請還寢物故罪人龜柱徒流案爻周之命。答三司曰。不允。龜柱事。依啓。
정조 10년
持平李羽晉。正言嚴思憲啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。下允。
정조 10년
持平李羽晉啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。請議藥醫官李廷楫李喜仁尹敬行等。亟令王府。設鞫得情。夬正典刑。請機張縣竄配罪人李東馨。亟令王府。設鞫嚴問。新除授掌令崔烜。時在忠淸道燕岐地。請斯速乘馹上來事下諭。答府曰。不允。下諭事。依啓。
정조 10년
正言嚴思憲啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙曾。亟施孥戮之典。請物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請直宿醫官李廷楫李喜仁尹敬行等。亟令王府。設鞫得情。夬正典刑。新除授大司諫洪明浩。時在忠淸道鎭川地。司諫李思祚。時在京畿通津地。獻納金光岳。時在豐德地。請竝斯速乘馹上來事下諭。答院曰。不允。下諭事。依啓。
정조 10년
左議政李福源箚曰。伏以。臣於日前。誤聽寫字官任官之言。使之往告於喉院矣。及伏見判付下者。始知任官之言。節節欺詐。臣初不念事體之不宜關涉。又不知差定之已經啓下。泛然信聽。昩然往復。臣之事。誠亦節節昏謬矣。近來常賤之類。全不知分。姦濫成習。臣常痛惡之。而不惟不能嚴戢。乃反從而助成。跡涉干托。罪著妄率。滿心惶恧。背汗顔騂。臣重叨匪據。亦旣數朔。觸事顚錯。匪止一二。未有絲毫之裨。徒積尤悔之端。此尤臣戰恐怵惕。不知躬之所措者也。玆敢略具短籲。仰瀆崇聽。伏乞聖明。亟降威罰。以安私心焉。取進止。答曰。省箚具悉卿懇。似此微事。何必箚引。卿須安心勿辭。卽起視事。仍傳曰。此批答。遣史官。傳諭于左議政。
정조 10년
丙午八月二十七日巳時。上御重熙堂。左副承旨入侍時。左副承旨李祖承。記事官金孝建李崑秀尹行任。以次進伏訖。上曰。都承旨與驪州牧使入侍。賤臣承命出。與都承旨沈豐之。驪州牧使李文源偕入進伏。上曰。今年本邑民事。專委於卿。卿須着意奉行。明春陵役。亦爲悉心擧行。仍命書傳敎曰。今因言端聞之。英陵役事時。守僕等帖加。未免獨漏。今番寧陵役事。與本陵守僕等。一體效勞云。令該曹問名帖加成給。又命書傳敎曰。右承旨許遞。前望單子入之。待下批牌招察任。又命書傳敎曰。兵曹參判。聞有實故。許遞。前望單子入之。待下批。牌招察任。命退。承史以次出。
정조 10년
行都承旨沈豐之坐。行左承旨具明謙坐。右承旨李祖承坐。左副承旨徐龍輔坐。右副承旨徐瀅修坐直。同副承旨洪義榮坐直。注書金孝建仕一員未差。假注書金祖淳仕直。事變假注書朴瑞源仕。
정조 10년
洪義榮啓曰。大司憲尹承烈未肅拜。執義兪彦脩。掌令韓宗纘崔烜俱在外。持平李羽晉陳箚入啓。持平尹悌東未署經。監察茶時之意。敢啓。傳曰。知道。
정조 10년
傳于洪義榮曰。坐直承旨入侍。
정조 10년
徐龍輔。以弘文館言啓曰。本館上番副校理臣金履翼。以禁衛營從事官。今日本營上下坐起時。晝仕出去之意。敢啓。傳曰。知道。
정조 10년
洪義榮。以刑曹言啓曰。今八月二十一日還宮時。全羅道咸平居良人李養直。擊錚於衛外。故取考其原情。則渠祖斗三。戊申逆變時。以結城縣監。賊關。自保寧傳到。故論報監兵營水鎭營。而獨於水營書目中。賊號三字。未及致察。書以大元帥。罪至彼極律。而其後乙丑年。渠祖冤狀。盡入於忠淸道審理使書啓。未蒙伸理之澤。特賜昭雪云矣。凶關中賊號三字。是何等凶悖。何等驚憤。而爲當日守土之官者。乃敢肆然謄報。視若尋常。設令不察。已是死罪。況且書目。亦是斗三之手自着名者。則托以不察。其果成說乎。其必誅之罪。罔赦之案。愈久愈憤。而到今久遠之後。敢生僥倖之計。有此鳴冤之擧者。究厥所爲。萬萬無嚴。此不各別痛懲。隄防漸壞。凶孽生心。希覬之類。必將接跡。誠非細憂。李養直嚴刑遠配。原情勿施。何如。傳曰。伊後審理使書啓云云。決知非虛語。而事係久遠。有難輕議。依草記勿施。道上取見原情狀中。所錄諸人。間有世所尊信者。其言。宜所取重。本事或爲一分容議之端乎。刑推分揀。俾勿煩籲之意。嚴飭分付。放送。可也。
정조 10년
工曹判書鄭枋疏曰。伏以。嗚呼。天乎人乎。禮葬已畢。秋享又過。聖懷悲疚。觸境冞深。臣民慟隕。隨序愈新。臣亦一縷尙存。忍至于今。每於摠府入直之路。仰瞻銅龍之樓。貳極之門。自不勝哽咽抑塞之至。嗚呼。萬事已訖。千古奄隔。區區祈祝之心。惟在聖躬之珍嗇。而第推魂宮享祀。每多親臨。玉趾頻御。或至信宿。勞動之餘。恐有傷損之慮。悼念之極。易致過節之虞。下懷焦閟。豈有其極。伏願殿下。上承殿宮慈愛之念。下副臣民祈望之忱。抑情節哀。拊時順變。玉候盡愼攝之方。天和無虧損之節焉。仍伏念臣。以三朝舊物。遭遇聖世。前後寵擢。罔非踰分。乃於入耋垂死之年。位登台躔。名題靈閣。恩渥旣偏於臣身。貤贈亦及於亡父。恩麻奉手。感淚被面。臣方頌祝洪私。志在隕結。凡於職事。苟或氣力之可强。則夫豈辭避之敢圖哉。第伏念臣。本兼諸職。雖曰閑局。實非篤老癃病之人。所可堪承。而聖眷如天。報效無地。欲以一再直宿。爲毫分仰答之計。老醜如此。而不顧傍人之嗤點。疾病若斯。而不念前頭之狼狽。因仍蹲冒。居然數旬。而第今霜令漸緊。宿痾每添於觸寒。旅食旣久。調將輒失於喫苦。有入無出之譏。誰非敢言。於賤身生行死歸之歎。政恐適在於今日。臣情到此。良亦悲矣。噫。臣雖至愚極陋。亦具一端彝性。豈不欲將此桑楡之殘景。依近日月之耿光。遲徊輦轂之下。以酬耿結之忱。而終奈忱誠爲筋力所奪。志氣與病情難敵。雖値慰使臨境。朝家多事之日。而若無省覺。冒入文字。猥褺之罪。亦無所逃。伏乞天地父母。俯垂鑑憐。特遞臣所帶諸任。俾尋鄕路。則臣雖歸伏田里。儻或賴天之靈。得以苟延。來頭慶賀之班。亦當扶舁上來。以伸忭蹈之忱。是臣千萬顒祝之至願矣。答曰。省疏具悉。見卿筋力尙旺。勿辭。從近上來。
정조 10년
大司憲尹承烈疏曰。伏以。日月迅邁。文禧廟秋享奄過。臣民痛隕。一倍如新。伏惟鑾蹕經宿。泂酌親奠。聖懷疚傷。當何堪抑。玉候將攝。不瑕有損傷之節否。區區下忱。實不勝悲慮之至。噫嘻。痛矣。龜柱之逆節。卽往牒之所無。三罪通天。十年假息。王章未施。鬼誅先加。而徒案爻周之命。遽下於輿憤方切之時。旣失之刑政。雖不可追。應行之典章。終不可廢。則三司合籲之請。不過次第間例事。而亦可謂商量於末勘者也。以聖上秉義之嚴。燭微之明。豈或未盡俯察。而日昨批旨。丁寧懇惻。至以何以仰慰爲敎。三司諸臣。又孰不相顧惕然。思所以奉承也哉。是其黽勉儹那。撰改下款者。諒其心則祗出於仰體而抑恐屈法伸恩。亦豈不有歉於大聖人至公至正之德哉。至於上款之卽賜允兪。尙幸國法。不至全廢。公議得以略伸。伏願殿下。深軫聖念。堅守勿撓。使丹書。永作鐵案。義理無盡晦塞焉。逆醫輩。窮天極地之罪。可勝誅哉。臺啓蒙準。出於幾朔請討之餘。而批旨纔頒。旋有勿旋之命。傳敎繼下。只施竄配之典。諸臣章箚。後先祖續。而天聽猶邈。臣不勝憂憤抑塞之至。殿下以己酉處分爲敎。夫己酉醫官之罪。非不深且重矣。而未嘗有陰慘叵測如今番逆醫輩之罪。則臣恐己酉處分。決非今日之所可比擬而援據者也。宣洩大內之言。雖是罔赦之罪。以渠莫重負犯。猶屬薄物細故。而今所以勘處者。不過以此而已。許多貫盈之罪。竝置勿問之科。則輕重之倒置。爲如何哉。臣誠不忍更事論列。以慼我聖心。而其於王法之不可終壞。輿情之不可終抑。何哉。滋筆及此。自不覺胸臆先塞。而亦有所不得不言者。伏願殿下。亟加三思。更頒初下傳敎。逆醫廷楫喜仁敬行等。竝命嚴鞫正法。以洩國人悲冤之情焉。李東馨之陰凶情節。自露於向來悖疏。包藏醞釀。決非一朝一夕之故。窩窟自如。根柢甚固。竄配失刑。姑舍勿論。究覈得情。不容少緩。伏惟淵鑑在上。魑魅莫逃。而旣以處分之有命。至於臺啓之姑停。而義急懲討。亦不宜淹延時日。徒損國體。惟願亟命嚴鞫。明正其罪。以杜亂萌。以淸禍源也。仍伏念臣之衰朽庸憒。豈有一分近似於長憲之任。而屢被誤恩。前後忝叨。今爲十餘遭矣。一未敢爲遽然承膺之計。且臣曾於府啓中。尹得孚事。以私義難便。冒死陳懇。獲蒙體諒之恩。尙切感惶之忱。而今其聲罪之語。自在於他啓之中。臣之區區微諒。與前無異。向時一出。祗爲墓所。禮葬奄迫。哀班進參。有重於私義。不免隨衆進退。而以情則不敢參啓。以跡則循例供職。去就郞當。擧措苟且。內省自疚。人謂斯何。今於新除之下。更無由抗顔冒承。祗有一味蹙伏。荐犯違傲。臣罪至此。萬殞難贖。伏乞聖慈。俯諒微懇。亟賜鐫免。仍治臣瀆擾之罪。以肅朝綱。以安私分焉。答曰。省疏具悉矣。
정조 10년
持平李羽晉。正言嚴思憲等箚曰。伏以。噫嘻。龜柱之凶圖逆節。卽今日臣民不與同天之讎也。豈意王章未伸。遽使臥斃於牖下。繼而有徒流案爻周之命。擧國同憤。如不欲生。臣等相率陳啓。恭俟反汗。竊自期碎首沬血。不得請則不止。及承批旨。諭之以仰慰。質之以仰奏。至誠惻怛。不啻縷縷。至以下款若停。上款當依。分析爲敎。第伏念此啓上款。卽係義理之大關。懲討之大防。而上下相臣持。迄未蒙允。群情抑菀。日甚一日等。旣承當依之命。急於準請之地。遂不得不黽勉奉承。刪去下款。以體我殿下慰慈心之孝思。而臣等之所大懼者。歲月寢久。人心易狃。徒見三司之紙。已無此賊之事。認以爲當施之律。止此而足。遂使君讎國恥。置之相忘。亂臣賊子。靡所懲畏。則將晦之義理。由是而益晦。漸壞之隄防。職此而愈壞。必至國不國人不人。方來之憂。容有極乎。臣等於承批退出之後。私憂過計。耿耿終宵。玆敢聯陳短箚。略貢愚忱。伏願殿下。勿以此賊之已斃。此啓之已了。少忽於嚴隄防杜禍源之義。使被丹書不泯。國是永定。以懼亂逆之心。以絶亂逆之萌焉。嗚呼。廷楫等萬戮猶輕之罪。一國同聲之討。臣等有不忍泚筆追提。仰慼聖懷。而殿下於臺閣之啓。旣下兪允之批。畢竟處分。一無究覈之擧。遽施酌配之典。而其餘喜仁等二人。竝置勿論之科。便作無故之人。古今天下。寧有是耶。夫臺啓之曰兪曰咈。王言之如綸如綍。國體所存。朝政攸係。豈可以乍允旋寢。便爲權宜收殺之方。薄施罪首之流竄。遽謂公議之足伸乎。伏況王言一出。傳示八路。曾不移晷。容易銷刻。臣愚死罪。竊恐殿下此擧。非直有欠於待群下以誠之道。亦豈無遜於王言如綍之義乎。謂宜廷楫等三人。依前批旨。亟命擧行。以洩神人之痛焉。取進止。省箚具悉。上款事。當留意。下款事。不允。
정조 10년
修撰趙弘鎭疏曰。伏以。居諸迅邁。文禧廟秋享奄過。月朔且盡。臨奠之聖懷增傷。撫時之輿痛冞深。臣以雷肆舊屬。跡阻享班。禮闕陪哭。俯仰慙慟。此何人斯。仍伏念臣家遭罹。豈忍言哉。百口籲冤。人鬼未判。十行宣批。天日回照。驚魂褫魄。便經一場劫運。昭晣之恩。死無餘憾。而憯毒之誣。生亦有靦。闔門自靖之義。從今以往。不復萌榮進之念。自分爲僇癈之族。避遠危機。歌詠聖澤。以爲不報之報而已。乃於千萬夢寐之外。玉署除旨。有隕自天。此是臣家被誣後。最初恩榮也。請族聚首。驚惶頌泣。豈直爲臣一人之感而已哉。噫。獲免湛宗之禍。復齒生人之類者。恩至渥也。德至盛也。惟此之外。更有何望。而今以我聖上不忍終棄之念。迺於宿趼之地。復侈甄錄之恩。臣若怵於義分。急於叩謝。飄纓束帶。自同平人。則公議可畏也。廉隅大防也。人將以無忌憚無羞恥。論臣而罪臣。前頭狼狽。更不知至於何境。若然則今臣一身之首先蒙恩。安知不重貽門戶之危辱耶。延勅之所。義係往役。而自有新除。亦闕仕進。慢蹇之罪。尤無所逃。此際臣之偏母。初遇涼節。貞疾復作。痰滯而食飮全却。眩甚而精神昏瞀。臣方入勸粥糜。出議刀圭。危臲之蹤。旣難轉動。煎迫之私。末由離捨。嚴召荐下。惶隘靡措。玆敢猥具文字。略控哀籲。伏乞聖慈。諒臣情實。許臣鐫改。仍降威罰。勘臣逋犯。以昭法紀。以全微諒。千萬泣祝。省疏具悉。爾其勿辭。救護母病。
정조 10년
丙午八月二十八日卯時。上御重熙堂。右副承旨入侍時。右副承旨徐瀅修。假注書金祖淳。記事官李崑秀尹行任。以次進伏訖。上曰。兼春秋及注書入侍。賤臣承命出。與兼春秋金健修。注書金孝建偕入進伏。上敎健修曰。聞高陽郡守。專在京第。不治支勅諸具。凡百。皆不成樣云。汝卽馳往摘奸。仍爲前進坡州。如有執頉者。書啓以來。而乘馹有弊。騎內司馬。出去。可也。健修曰。雖欲執頉。支勅諸具。初不能詳知矣。上曰。然則出去之路。往問於提調。可矣。命退。諸臣以次退出。
정조 10년
丙午八月二十八日未時。上御重熙堂。禮房承旨入侍時。左副承旨徐龍輔。記事官金孝建李崑秀尹行任。以次進伏訖。上命書傳敎曰。近日臺諫。有除輒稱在外。過限亦不禁推。臺臣之逡巡。固未安。政院亦不依式捧傳旨。尤甚駭然。此後各別申飭。又命書傳敎曰。諸臣處義。亦關朝綱。捏引猶不可。況以不當之說。無難煩提於章奏。可乎。本事之律名當否。果未知之原啓旣停之後。忽以他啓中姓名三字之當在。箝作必遞之端。猥屑極矣。何必事事務愜意望。似此容易之習。心常非之。大司憲尹承烈爲先罷職。下義禁府。推考。命退。承史以次出。
정조 10년
行都承旨沈豐之坐。行左承旨具明謙坐。右承旨李祖承坐。左副承旨徐龍輔坐直。右副承旨徐瀅修坐。同副承旨洪義榮坐直。注書金孝建仕一員未差。假注書金祖淳仕直。事變假注書朴蓍壽仕。
정조 10년
洪義榮啓曰。合辭方張之時。持平李羽晉。正言嚴思憲。旣行公而不爲詣臺。以致闕啓。揆以事體。誠極未安。推考警責。何如。傳曰。允。
정조 10년
洪義榮啓曰。憲府無詣臺之員。監察茶時之意。敢啓。傳曰。知道。
정조 10년
傳于洪義榮曰。右承旨入侍。
정조 10년
以長生殿全羅道黃場木斫伐事目。傳于沈豐之曰。以今本道年事。決難下送。以貽民邑之弊。今年置之。
정조 10년
有政。吏批。判書兪彦鎬進。參判未差。參議李集斗牌不進。行都承旨沈豐之進。以鄭昌順爲大司憲。趙瑍爲同義禁。沈晉賢爲南學敎授。李素爲高陽郡守。中學訓導單朱重翁。
정조 10년
再政。以徐有成爲大司諫。李濟萬爲執義。宋銓爲司諫。李之英沈鏗爲掌令。金孝眞爲持平。申大尹爲正言。李一源爲監察。知義禁單李在簡。鄭述仁爲繕工主簿。
정조 10년
兵批。行判書李命植病。參判趙鼎鎭病。參議柳誼病。參知李夔入直進。行左承旨具明謙進。副司直單李在學黃昇源趙雲紀。副司果單金履鏞。
정조 10년
同義禁前望單子入之。李在簡蔡弘履落點。
정조 10년
洪義榮啓曰。新除授同義禁蔡弘履。方在罷散中。何以爲之。敢稟。傳曰。敍用牌招。
정조 10년
徐龍輔啓曰。同義禁蔡弘履。時無職名。令該曹口傳付軍職。何如。傳曰。允。
정조 10년
兵曹口傳政事。副司直單蔡弘履。
정조 10년
洪義榮啓曰。明日次對。兩司當爲進參。除在外未署經。除本仕外。未肅拜人員。竝待開門牌招。何如。傳曰。允。
정조 10년
具明謙啓曰。卿宰禁推時。捧供稟旨後。待下敎擧行事。曾有定式矣。前大司憲尹承烈。方在禁推中。何以爲之。敢稟。傳曰。捧供。
정조 10년
洪義榮啓曰。請承旨今方陳疏經出矣。右承旨李祖承。俄已須資出去。所當牌招。而拘於廳規。不得請牌。何以爲之。敢稟。傳曰。八朔相持。多士之疏斥。因是惜其遣辭之太不猛。經出亦有許多般格式。似此一二句侵逼說話。請承宣相率陳疏。擧措極爲劻攘。況職在近密。以不緊之事。致煩酬應者。尤萬萬駭然。身爲一院之長。遇事輒欲助瀾。何其喜事之甚也。無難瀆擾之罪。不可無飭。都承旨沈豐之。越俸一等。諸承旨。從重推考。經出。一該房足矣。原疏還給。竝卽牌招仕進。
정조 10년
以禁府羅東善等囚單子。傳于洪義榮曰。只以都監各色郞廳。今日捧供。分差官員則分揀放送。
정조 10년
李祖承。以弘文館言啓曰。應敎申耆。副校理沈晉賢。旣有只推之命。竝卽牌招察任。何如。傳曰。允。
정조 10년
徐龍輔。以禮曹言啓曰。來九月初一日。惠慶宮除服儀註。直爲書入惠慶宮之意。敢啓。傳曰。知道。
정조 10년
徐龍輔。以承文院都提調意啓曰。昨日奉承傳敎。寫字官行首洪聖源。公事員朴履孝。永爲汰去。而掌務官金世澤。旣已定配。亦爲永汰之意。敢啓。傳曰。知道。都相。見瞞任官輩之被欺。勢也。何足責也。況洪聖源。宜示終始之澤。與朴履孝。實官汰去。特爲分揀。只汰廳任事。分付。可也。
정조 10년
徐龍輔。以奉常寺都提調意啓曰。東籍親耕田所種稻太豆皮唐黍四種。來九月初旬間。當爲成熟之意。敢啓。傳曰。攝刈。
정조 10년
洪義榮。以義禁府言啓曰。分差官員。分揀放送事。命下矣。分差官員羅東善鄭斗榮柳煥趙鎭大金載遂金復光等放送之意。敢啓。傳曰。知道。
정조 10년
禁府啓目。前大司憲尹承烈原情云云。傳旨內辭緣。惶恐遲晩。係是禁推。所當直爲照律。而旣有以草供捧入之命。照律。待判下擧行。何如。判付啓。日氣如是涼冷。時囚有草供捧入之命。飭亦行矣。分揀放送爲良如敎。又啓目。高陽前郡守鄭東元原情云云。傳旨辭緣。泛稱遲晩。刑推得情。何如。判付啓。觀此所供。益知其癡悖。如有今日還官之勢。前此何不着意檢飭。長在京中乎。況荒歲檢田。專委吏鄕。此皆不畏法之致。已極無嚴。渠供中。以飯俸之未及熟設一事。問目外。拈出發明者。亦甚駭然。似此守令。事當別樣痛治。而渠旣云親病危篤。則論以王政。勢難勒勘。以卽其地定配照律爲有矣。親年七十無兄弟獨身。例皆許贖。此囚段置。功議區別。減等後收贖放送爲良如敎。又啓目。延接都監都廳趙濟魯。各色郞廳鄭厚祚鄭杆李亨正具膺李得休洪景厚金魯成等原情云云。泛稱遲晩。趙濟魯段。所當請刑是白乎矣。曾經侍從。勿爲請刑。載在大典通編。議處爲白乎旀。鄭厚祚鄭杆李亨正具膺李得休洪景厚金魯成等段。竝只刑推得情。何如。啓。支勅時急。竝只參酌。付過放送爲良如敎。
정조 10년
校理成種仁。副校理金履翼。修撰金啓洛等疏曰。伏以。日月迅駛。秋序已深。仰推止慈之慟。冞切撫時之感。而臣民悲冤。久益如新。臣等卽伏見小報。則臺臣。以李東馨事姑停。遽然入啓。臣等且驚且惑。繼以憂嘆。噫。東馨之負犯。何如。關係。何如。而竄配之薄勘未幾。拿覈之臺啓旋停。如是而亂萌。何以杜遏。義理。何以闡明乎。日昨臺批。旣以處分爲敎。則今玆姑停。雖與停啓差異。而第念謬例。一向因襲。堤防漸至墮壞。則其爲臺體之虧損。世道之憂虞。亦豈細故也哉。伏願聖明。亟令王府。依前臺啓。拿致嚴鞫。當該詣臺臺臣。竝施譴罷之典焉。省疏具悉。所謂謬例。卽前例。爾等當亦煩陳乎。